এর আগেও একবার তাঁকে জিজ্ঞাসাবাদ করেন সিবিআই গোয়েন্দারা। জানা যায়, তাঁর দেওয়া তথ্যে সন্তুষ্ট হতে পারেননি গোয়েন্দারা। যাবতীয় নথি নিয়ে সোমবার বেলা ১১টায় আসতে বলা হয়েছিল তাঁকে। কিন্তু ঘণ্টা দেড়েক দেরিতে হলেও দুপুর সাড়ে বারোটা নাগাদ সিবিআই দফতরে এসে পৌঁছান শঙ্কু। সিবিআই দফতর সূত্রে খবর, দু’দফায় গোয়েন্দদের মুখোমুখি হতে হয় তাঁকে। এদিন তিনি যেসব নথি জমা দিয়েছেন তা খতিয়ে দেখার পর তাঁকে আবার তলব করা হতে পারে বলে সিবিআই সূত্রে খবর।
সারদা তদন্তে প্রথম থেকেই সিবিআই নজরে শঙ্কু। সারাদা গোষ্ঠীর একটি সংবাদমাধ্যমে কাজ করা ছাড়াও ওই সংস্থার থেকে হিসাব বহির্ভূত মোটা টাকা নেওয়ার অভিযোগ রয়েছে শঙ্কুদেব পণ্ডার বিরুদ্ধে। সেই টাকা নিয়ে তিনি কী করেছেন তা নিয়েই প্রশ্ন গোয়েন্দাদের। গোয়েন্দারা মনে করছেন শঙ্কুকে জেরা করে সারদা ছাড়াও বেআইনি অর্থলগ্নি সংস্থা রোজভ্যালির তদন্তেও অনেকটা সাহায্য মিলবে। বেরিয়ে আসতে পারে দুই সংস্থার কেলেঙ্কারির সঙ্গে যুক্ত অনেক গুরুত্বপূর্ণ প্রভাবশালীর নাম। এদিন সিবিআই অফিসে ঢোকার বা বের হওয়ার সময় শঙ্কুদেব অবশ্য সংবাদ মাধ্যমের কাছে জিজ্ঞাসাবাদ সম্পর্কে কোনও কথাই বলেননি।